
Mi a legjobb a betegnek? A 3D konformálistól a VMAT-ig

Az orvosi fizikával nagyon sok fizikus foglalkozik, az orvostudomány szinte minden területén, hiszen csak így valósulhatnak meg azok az újítások, amik a betegellátást a legkorszerűbb szintre emelik. Témám, röviden megfogalmazva, a sugárterápiában részesülő betegek besugárzástervezésének témakörét foglalja magába, a Debreceni Egyetem Klinikai Központ Onkológia Intézet Sugárterápia Nem Önálló Tanszékén használt Pinnacle tervező rendszer segítségével, különböző technikával készített tervek elemzése, majd összehasonlítása.
A rosszindulatú tumorokat a sebészi eljárás, kemoterápia és sugárkezelés megfelelő kombinációjával lehet eredményesen kezelni. A sugárterápián dolgozó fizikusok legfontosabb feladatai a besugárzó berendezések dozimetriai bemérése, rendszeres ellenőrzése, a kezelésre érkező beteg optimális besugárzásának megtervezése.
Azért tartom fontosnak ennek a területnek a vizsgálatát, mert megdöbbentő a Nemzetközi Rákkutató Ügynökség adata, amely szerint a rákban elhunytak száma várhatóan 8,2 millióról 13 millióra emelkedik majd 2030-ra a világban.
Vizsgálatokat végeztem először fantomon majd egy beteg CT szeleteinek felhasználásával.
Vizsgálatom tárgyát képezte a 3D konformális technikával készített kereszttűz és box elrendezésű valamint az intenzitás modulált (IMRT) technikájú Step&Shoot és VMAT tervek elemzése. Összehasonlításomat több szempont alapján végzem, melyek értékeit a Dose Volume Histogram (DVH) és táblázat kiszámított értékeiből kaptam, illetve a CT szeleteken megfigyelhető dóziseloszlásából. Célom volt a páciensnek a lehető legmegfelelőbb terveket elkészíteni, illetve a leadni kívánt dózist a legjobban közelíteni, ugyanakkor a rizikó szervek legtökéletesebb védelmét elérni. Ennek értékelésére konformalitás és homogenitás számításokat is végeztem.



